钦定古今图书集成/理学汇编/文学典/第198卷 > 《钱唐勤上人诗集序》前人
## 钦定古今图书集成/理学汇编/文学典/第198卷 > 《钱唐勤上人诗集序》前人

昔翟公罢廷尉，宾客无一人至者。其后复用，宾客欲
往，翟公大书其门曰：“一死一生，乃知交情；一贫一富，
乃知交态；一贵一贱，交情乃见。”世以为口实。然余尝
薄其为人，以为客则陋矣。而公之所以待客者，独不
为小哉？故太子少师欧阳公好士，为天下第一，士有
一言中于道，不远千里而求之，甚于士之求公。以故
尽致天下豪杰，自庸众人以显于世者固多，然士之
负公者亦时有之。盖尝慨然太息，以人之难知，为好
事者之戒。意公之于事，自是少倦。而其退老于颍水
之上，余往见之，则犹论士之贤者，惟恐其不闻于世
也。至于负己者，则曰：“是罪在我，非其过。”翟公之客负
之于死生贵贱之间，而公之士叛公于瞬息俄顷之
际，翟公罪客，而公罪己，与士益厚，贤于古人远矣。公
不喜佛老，其徒有治《诗》《书》学仁义之说者，必引而进
之。佛者惠勤，从公游三十馀年，公尝称之为“聪明才
智有学问者”，尤长于《诗》。公薨于汝阴，予哭之于其室，
其后见之，语及于公，未尝不涕泣也。勤固无求于世，
而公又非有德于勤者，其所以涕泣不忘，岂为利也
哉？予然后益知勤之贤，使其得列于士大夫之间，而
从事于功名，其不负公也审矣。熙宁七年，予自钱塘
将赴高密，勤出其诗若干篇，求予文以传于世。予以
为诗非待文而传者也。若其为人之大略，则非斯文
莫之传也。